
ΟΡΓΑΝΙΣΜΟΣ ΣΥΛΛΟΓΙΚΗΣ ΔΙΑΧΕΙΡΙΣΗΣ ΚΑΙ ΠΡΟΣΤΑΣΙΑΣ ΤΩΝ ΔΙΚΑΙΩΜΑΤΩΝ ΤΩΝ ΠΑΡΑΓΩΓΩΝ ΚΙΝΗΜΑΤΟΓΡΑΦΙΚΩΝ ΕΡΓΩΝ ”ΕΡΜΕΙΑΣ”
ΣΥΜΒΑΣΗ ΑΝΑΘΕΣΗΣ

Στην Αθήνα σήμερα την                                                    μεταξύ αφ’ ενός του Συνεταιρισμού Περιορισμένης Ευθύνης με την επωνυμία «Οργανισμός Συλλογικής Διαχείρισης και Προστασίας των δικαιωμάτων των Παραγωγών Κινηματογραφικών Έργων» και τον διακριτικό τίτλο «ΕΡΜΕΙΑΣ» που λειτουργεί με τη νομική μορφή του αστικού συνεταιρισμού περιορισμένης ευθύνης και έχει έδρα την Αθήνα, οδός Χαριλάου Τρικούπη 5, με ΑΦΜ ……………………………. της ΔΟΥ ………………, νομίμως εκπροσωπουμένου, εφεξής καλουμένου «ο Οργανισμός» και αφετέρου …………………………..………… του ……………….., κατοίκου …………………, οδός ……….. αρ. …, με Α.Δ.Τ. …………………, ΑΦΜ …………………. της ΔΟΥ ……………… και e-mail …………………, εφεξής καλουμένου «ο Δικαιούχος» συμφωνήθηκαν τα παρακάτω:

1. Ο ΔΙΚΑΙΟΥΧΟΣ, αφού έλαβε γνώση του Καταστατικού του Συνεταιρισμού και του Κανονισμού Διανομής των αμοιβών, οι οποίοι έχουν συνταχθεί με βάση τις διατάξεις του ν. 2121/93 για την πνευματική ιδιοκτησία και τα συγγενικά δικαιώματα και του ν. 4481/2017 για τη συλλογική διαχείριση δικαιωμάτων πνευματικής ιδιοκτησίας και συγγενικών δικαιωμάτων, αναθέτει με καταπιστευτική μεταβίβαση στον ΟΡΓΑΝΙΣΜΟ τη διαχείριση και προστασία των περιουσιακών του δικαιωμάτων και εξουσιών που απορρέουν από τον ν. 2121/1993, για όλα τα οπτικοακουστικά έργα που έχει δημιουργήσει ή θα δημιουργήσει κατά τη διάρκεια της παρούσας σύμβασης- ανάθεσης. Διευκρινίζεται ότι επειδή η ανάθεση γίνεται με αποκλειστικό σκοπό τη διαχείριση και ο Οργανισμός δεν δύναται να μεταβιβάσει περαιτέρω τα δικαιώματα που αποκτά σε οιονδήποτε τρίτο.
2. Ειδικότερα ο ΔΙΚΑΙΟΥΧΟΣ αναθέτει με καταπιστευτική μεταβίβαση στον ΟΡΓΑΝΙΣΜΟ τα ακόλουθα περιουσιακά δικαιώματα προς το σκοπό της διαχείρισης και της προστασίας τους, ήτοι: 

I. Τα δικαιώματα αναπαραγωγής, διανομής, εκμίσθωσης και δημόσιου δανεισμού, ραδιοτηλεοπτικής μετάδοσης με οποιονδήποτε τρόπο, συμπεριλαμβανομένης της δορυφορικής μετάδοσης ή καλωδιακής αναμετάδοσης, παρουσίασης στο κοινό, ψηφιακής διάθεσης, εισαγωγής αντιτύπων των υλικών φορέων εικόνας ή ήχου και εικόνας, όπως προβλέπονται στο άρθρο 47 παρ. 2 του ν. 2121/1993.
II. Το δικαίωμα είσπραξης της αμοιβής από τον χρήστη κάθε υλικού φορέα εικόνας ή ήχου και εικόνας στον οποίο έχουν ενσωματωθεί τα οπτικοακουστικά έργα των οποίων ο ΔΙΚΑΙΟΥΧΟΣ είναι ο Παραγωγός, όταν ο φορέας χρησιμοποιείται για τηλεοπτική μετάδοση με οποιονδήποτε τρόπο, όπως ηλεκτρομαγνητικά κύματα, δορυφόρους, καλώδια, ή για παρουσίαση στο κοινό.

III. Το δικαίωμα είσπραξης της εύλογης αμοιβής για την αναπαραγωγή των υλικών φορέων εικόνας ή ήχου και εικόνας από ιδιωτική χρήση, όπως προβλέπεται στο άρθρο 18 παρ. 3 και επόμενες του ν. 2121/ 1993. 
Στην περίπτωση που ο ΔΙΚΑΙΟΥΧΟΣ στερείται κατά τη σύναψη της παρούσης της εξουσίας διάθεσης των ως άνω δικαιωμάτων, η παρούσα μεταβίβαση επιφέρει αποτελέσματα μόνο εφόσον επανέλθει στο πρόσωπο του ΔΙΚΑΙΟΥΧΟΥ η εξουσία διάθεσης.
Επί πλειόνων ΔΙΚΑΙΟΥΧΩΝ σε ένα υλικό φορέα, ο καθένας από αυτούς αναθέτει τα δικαιώματά του στον ΟΡΓΑΝΙΣΜΟ με ξεχωριστή σύμβαση ανάθεσης και η απόδοση των αμοιβών γίνεται βάσει του ποσοστού συμμετοχής τους στο εν λόγω δικαίωμα, όπως αυτό προκύπτει από σχετική συμφωνία μεταξύ των ΔΙΚΑΙΟΥΧΩΝ και γνωστοποιείται στον ΟΡΓΑΝΙΣΜΟ με κοινή δήλωσή τους.
3. ΥΠΟΧΡΕΩΣΕΙΣ ΤΟΥ ΔΙΚΑΙΟΥΧΟΥ

Ο ΔΙΚΑΙΟΥΧΟΣ με τη σύναψη της παρούσης παραδίδει στον ΟΡΓΑΝΙΣΜΟ αναλυτικό κατάλογο των οπτικοακουστικών έργων στων οποίων την παραγωγή έχει προβεί και οφείλει να τον ενημερώνει συνέχεια, καθ’ όλο το χρόνο ισχύος της παρούσας σύμβασης για την παραγωγή νέων οπτικοακουστικών έργων. Επίσης υποχρεούται στην παροχή κάθε στοιχείου απαραίτητου για την εν γένει προστασία και διαχείριση των δικαιωμάτων που αναθέτει με την παρούσα στον ΟΡΓΑΝΙΣΜΟ και την κατάστρωση και την εφαρμογή του κανονισμού διανομής. Σε περίπτωση μη έγκαιρης ή εσφαλμένης ενημέρωσης, δεν δύναται να αξιώσει από τον ΟΡΓΑΝΙΣΜΟ καταβολή αμοιβής μέχρις ότου με νέα δήλωσή του προβεί στην σωστή ενημέρωση του καταλόγου, όπως αναφέρεται πιο πάνω.

Ρητά συμφωνείται ότι εξαιρούνται από την εφαρμογή του παρόντος:

α) τις ακόλουθες παραγωγές: …………………………………………….

β)τα ακόλουθα δικαιώματα: ………………………………………………

γ) οι ακόλουθες χώρες: ……………………………………………………

Ο ΔΙΚΑΙΟΥΧΟΣ αναλαμβάνει την υποχρέωση να γνωστοποιήσει χωρίς καθυστέρηση κάθε αλλαγή της έδρας ή κατοικίας του ή/και της ηλεκτρονικής του διεύθυνσης. Σε περίπτωση που ο ΔΙΚΑΙΟΥΧΟΣ παραλείψει να γνωστοποιήσει τις ως άνω αλλαγές προς τον ΟΡΓΑΝΙΣΜΟ και αυτές δεν είναι δυνατό να διαπιστωθούν, ο ΟΡΓΑΝΙΣΜΟΣ δικαιούται να καταγγείλει πρόωρα την παρούσα σύμβαση στο τέλος του έτους χρήσης μέσα στο οποίο δεν διαπιστώθηκε η νέα κατοικία, η δε καταγγελία θα αποσταλεί με συστημένη επιστολή στην τελευταία διεύθυνση που έχει γνωστοποιηθεί στον ΟΡΓΑΝΙΣΜΟ.

Ο ΔΙΚΑΙΟΥΧΟΣ εγγυάται στον ΟΡΓΑΝΙΣΜΟ ότι τα δικαιώματα που του αναθέτει είναι ελεύθερα από δικαιώματα τρίτων, σε περίπτωση δε που κατά τη διαχείριση των μεταβιβασθέντων δικαιωμάτων θίγονται υπαρκτά δικαιώματα τρίτων, ο ΟΡΓΑΝΙΣΜΟΣ δεν υπέχει ουδεμία ευθύνη αποζημιώσεως αυτών, καθώς ο ΔΙΚΑΙΟΥΧΟΣ φέρει ακέραια τη σχετική ευθύνη και αναλαμβάνει να παρέμβει υπέρ του ΟΡΓΑΝΙΣΜΟΥ και να καταβάλει εξ ιδίων τις τυχόν αμοιβές των τρίτων, δικαστικά έξοδα και οιοδήποτε ποσό τυχόν υποχρεωθεί να καταβάλει ο ΟΡΓΑΝΙΣΜΟΣ με τελεσίδικη δικαστική απόφαση για την παραπάνω αιτία.
Ο ΔΙΚΑΙΟΥΧΟΣ καταβάλλει στον ΟΡΓΑΝΙΣΜΟ, προς κάλυψη των διαχειριστικών του εξόδων, ένα ποσό που υπολογίζεται κάθε φορά βάσει ποσοστού επί του συνόλου των αποδοτέων στον ΔΙΚΑΙΟΥΧΟ εισπράξεων, όπως αυτό προκύπτει μετά την περάτωση της διαδικασίας διανομής. Το παραπάνω ποσοστό καθορίζεται κατά τρόπο γενικό για το σύνολο των δικαιούχων από το Δ.Σ. του ΟΡΓΑΝΙΣΜΟΥ και δύναται να διαφέρει ανάλογα με την κατηγορία του τρόπου ή του τόπου εκμετάλλευσης των έργων, γνωστοποιείται δε στον ΔΙΚΑΙΟΥΧΟ πριν από τη μεταβίβαση των εξουσιών και δεν μπορεί να αυξηθεί χωρίς τη συναίνεσή του, παρά μόνον ύστερα από ειδοποίηση ενός χρόνου. 

4. ΥΠΟΧΡΕΩΣΕΙΣ-ΑΡΜΟΔΙΟΤΗΤΕΣ ΤΟΥ ΟΡΓΑΝΙΣΜΟΥ
Ο ΟΡΓΑΝΙΣΜΟΣ έχει τις ακόλουθες αρμοδιότητες και υποχρεώσεις:

I. να ασκεί ιδίω ονόματι τα δικαιώματα που του έχουν μεταβιβασθεί, να προβαίνει ιδίω ονόματι σε κάθε διοικητική ή δικαστική ή εξώδικη ενέργεια για την νόμιμη προστασία των δικαιωμάτων που του έχουν ανατεθεί και ιδίως να υποβάλει αιτήσεις ασφαλιστικών μέτρων, να εγείρει αγωγές, να ασκεί ένδικα μέσα, να υποβάλει μηνύσεις και εγκλήσεις, να παρίσταται ως πολιτικώς ενάγων, να ζητά την απαγόρευση πράξεων που προσβάλουν τα δικαιώματα που του έχουν ανατεθεί, να ζητά την κατάσχεση των παράνομων αντιτύπων κατά το άρθρο 64 του Ν. 2121/93 καθώς και να ενεργεί κατά τη διαδικασία του άρθρου 64 Ν.2121/1993 με ή χωρίς τη σύμπραξη της δημόσιας αρχής τους αναγκαίους ελέγχους σε καταστήματα πωλήσεως ή ενοικιάσεως ή δανεισμού αντιτύπων για να διαπιστώσει αν οι πράξεις αυτές προσβάλλουν τα ανατεθειμένα σε αυτόν δικαιώματα,.

II. να καταρτίζει συμβάσεις με τους χρήστες για τους όρους εκμετάλλευσης των παραγωγών των οπτικοακουστικών έργων των ΔΙΚΑΙΟΥΧΩΝ καθώς και για τις οφειλόμενες αμοιβές. 
III. να καταρτίζει το αμοιβολόγιο, στο οποίο να καθορίζονται οι αμοιβές των ΔΙΚΑΙΟΥΧΩΝ.
IV. να συνάπτει συλλογικές συμβάσεις με αντιπροσωπευτικές οργανώσεις των χρηστών για τον καθορισμό των ελαχίστων ορίων της αμοιβής και του τρόπου καταβολής της.
V. να επιδιώκει την είσπραξη των αμοιβών από τους χρήστες, σύμφωνα με τις ως άνω συμβάσεις, καθώς και την είσπραξη της εύλογης αμοιβής που προβλέπεται στο άρθρο 18 παρ. 3 του ν. 2121/1993. 

VI. να διαπραγματεύεται και να συμφωνεί με τους χρήστες την αμοιβή για την χρήση των υλικών φορέων ήχου και εικόνας που έχουν δημοσιευθεί νόμιμα και στους οποίους έχουν εγγραφεί τα οπτικοακουστικά έργα του ΔΙΚΑΙΟΥΧΟΥ, να προβάλει τις σχετικές αξιώσεις για την καταβολή, να εισπράττει τις αμοιβές αυτές και να τις κατανέμει στους δικαιούχους. Σε περίπτωση δε διαφωνίας με τους χρήστες ή τις άλλες κατηγορίες δικαιούχων των αμοιβών αυτών να προσφεύγει στο δικαστήριο για τον καθορισμό του ύψους των αμοιβών και των όρων πληρωμής της. 
VII. να διανέμει τις εισπραττόμενες αμοιβές μεταξύ των ΔΙΚΑΙΟΥΧΩΝ σύμφωνα με τους όρους του Καταστατικού και του Κανονισμού Διανομής, αφού προηγουμένως παρακρατήσει τα έξοδα διαχείρισης, σύμφωνα με το άρθρο 18 ν.4481/2017, τον Κανονισμό Διανομής και τις σχετικές αποφάσεις των οργάνων του. Εκτός των διαχειριστικών εξόδων, ο ΟΡΓΑΝΙΣΜΟΣ δύναται να παρακρατά ποσοστό επί των εσόδων και για την ενίσχυση πολιτιστικών και κοινωνικών σκοπών σύμφωνα με τον Κανονισμό Διανομής και τις σχετικές αποφάσεις των οργάνων του. Σε περίπτωση όμως, που ο ΔΙΚΑΙΟΥΧΟΣ παράσχει στον ΟΡΓΑΝΙΣΜΟ λανθασμένα δεδομένα ή πληροφορίες, ο ΟΡΓΑΝΙΣΜΟΣ δεν υπέχει υποχρέωση απόδοσης των εισπραχθέντων που αναλογεί στα μη γνωστοποιηθείσες παραγωγές.

VIII. να συνάπτει συμβάσεις αμοιβαιότητας με αλλοδαπούς Οργανισμούς για την διαχείριση, είσπραξη και διανομή των συγγενικών δικαιωμάτων επί των έργων των μελών του και των μελών των αλλοδαπών Οργανισμών.
IX. να διαθέτει στον ΔΙΚΑΙΟΥΧΟ το αργότερο εννέα (9) μήνες μετά το τέλος κάθε έτους χρήσης τουλάχιστον τις ακόλουθες πληροφορίες με ηλεκτρονική αλληλογραφία ή μέσω της ιστοσελίδας του, εφόσον έχει εισπράξει έσοδα που του αναλογούν από δικαιώματα για το συγκεκριμένο έτος χρήσης, ανεξαρτήτως αν αυτά του έχουν καταβληθεί ή όχι:

α) τα στοιχεία επικοινωνίας που ο ΔΙΚΑΙΟΥΧΟΣ έχει εξουσιοδοτήσει τον ΟΡΓΑΝΙΣΜΟ να χρησιμοποιεί για την ταυτοποίηση και τον εντοπισμό του,

β) τα έσοδα από τα δικαιώματα που αναλογούν στον ΔΙΚΑΙΟΥΧΟ,

γ) τα ποσά που καταβάλλονται από τον ΟΡΓΑΝΙΣΜΟ στον ΔΙΚΑΙΟΥΧΟ ανά κατηγορία εξουσιών που διαχειρίζεται και ανά είδος χρήσης,

δ) την περίοδο κατά την οποία πραγματοποιήθηκε η χρήση, στην οποία αντιστοιχούν τα αναλογούντα ποσά που αναγνωρίστηκαν και καταβλήθηκαν στον ΔΙΚΑΙΟΥΧΟ, εκτός εάν αντικειμενικοί λόγοι, που σχετίζονται με την υποβολή αναφορών εκ μέρους των χρηστών, δεν επιτρέπουν στον ΟΡΓΑΝΙΣΜΟ να παράσχει τις πληροφορίες αυτές,

ε) τις κρατήσεις που γίνονται για τα έξοδα διαχείρισης,

στ) τις κρατήσεις που γίνονται για κάθε σκοπό εκτός των εξόδων διαχείρισης,

ζ) τα έσοδα από δικαιώματα που αναλογούν στον ΔΙΚΑΙΟΥΧΟ και τα οποία δεν έχουν καταβληθεί για οποιαδήποτε χρονική περίοδο.
5. ΔΙΑΔΟΧΗ
Η διαδοχή των δικαιωμάτων που ανατίθενται στον ΟΡΓΑΝΙΣΜΟ διέπεται από τις διατάξεις του Αστικού Κώδικα, το Καταστατικό, τον Ν. 2121/93, τον Ν. 4481/2017 και τη σύμβαση ανάθεσης του ΔΙΚΑΙΟΥΧΟΥ. Σε περίπτωση θανάτου του ΔΙΚΑΙΟΥΧΟΥ πριν από τη λήξη της διάρκειας της παρούσας, η συμβατική σχέση συνεχίζεται από τους κληρονόμους, οι οποίοι πρέπει να αποδείξουν την κληρονομική τους διαδοχή με δημόσια έγγραφα. Εάν οι κληρονόμοι είναι περισσότεροι του ενός, αναθέτουν την άσκηση των δικαιωμάτων τους σε έναν κοινό αντιπρόσωπο. Μέχρις αποδείξεως της κληρονομικής τους διαδοχής ο ΟΡΓΑΝΙΣΜΟΣ δεν υποχρεούται σε καταβολή των εισπραττομένων αμοιβών. 
6. ΔΙΑΡΚΕΙΑ ΣΥΜΒΑΣΗΣ 
Η σύμβαση τίθεται σε ισχύ από την ημέρα της υπογραφής της και για διάρκεια τριών ετών. Από την έναρξη ισχύος της σύμβασης ο ΔΙΚΑΙΟΥΧΟΣ συμμετέχει στις διανομές που αφορούν το χρονικό διάστημα μετά την έναρξη ισχύος. Σε περίπτωση που η σύμβαση δεν καταγγελθεί εγγράφως τρείς μήνες πριν από την λήξη της, παρατείνεται κάθε φορά για τρία χρόνια ακόμη. 

Ο ΔΙΚΑΙΟΥΧΟΣ έχει δικαίωμα να καταγγείλει την Σύμβαση εν όλω ή εν μέρει αναφορικά με τα περιουσιακά δικαιώματα ή κατηγορίες εξουσιών, ή αντικείμενα προστασίας της επιλογής του για τις επικράτειες της επιλογής του οποτεδήποτε χωρίς τη συνδρομή οιουδήποτε λόγου. Η καταγγελία ενεργεί στο τέλος του αμέσως επόμενου της καταγγελίας ημερολογιακού τριμήνου. Συμβάσεις που έχει συνάψει ο ΟΡΓΑΝΙΣΜΟΣ με τρίτους παραμένουν σε ισχύ και για τα έργα του ΔΙΚΑΙΟΥΧΟΥ για όλο το χρονικό διάστημα της Σύμβασης. 

7. ΠΡΟΣΩΠΙΚΑ ΔΕΔΟΜΕΝΑ

Ο ΟΡΓΑΝΙΣΜΟΣ στο πλαίσιο της διαχείρισης των δικαιωμάτων που αναλαμβάνει με την παρούσα δημιουργεί και χρησιμοποιεί βάσεις δεδομένων και επεξεργάζεται δεδομένα που συμπεριλαμβάνουν και προσωπικά δεδομένα του ΔΙΚΑΙΟΥΧΟΥ, όπως το ονοματεπώνυμο, τα στοιχεία επικοινωνίας, η ιδιότητά του, φορολογικά στοιχεία, ΑΔΤ, τα οπτικοακουστικά έργα που παράγει, τα έσοδα από τη διαχείριση των δικαιωμάτων του, κλπ. Ο ΔΙΚΑΙΟΥΧΟΣ παρέχει με την παρούσα τη ρητή συναίνεσή του στον ΟΡΓΑΝΙΣΜΟ για τη διατήρηση και επεξεργασία προσωπικών του δεδομένων, καθώς και για τη διαβίβασή του σε τρίτους για τις ανάγκες εκπλήρωσης του σκοπού της παρούσας ή του νόμου.
8. ΤΟΠΟΣ ΕΚΠΛΗΡΩΣΗΣ ΚΑΙ ΔΩΣΙΔΙΚΙΑ
Η παρούσα σύμβαση διέπεται από τους κανόνες του ελληνικού δικαίου και τόπος εκπλήρωσής της είναι η έδρα του ΟΡΓΑΝΙΣΜΟΥ. 

Οποιαδήποτε διαφορά προκύψει μεταξύ των συμβαλλομένων μερών από την εφαρμογή της παρούσας θα επιλύεται με φιλικό διακανονισμό, σύμφωνα με τις διατάξεις του νόμου 3898/2010 για τη διαμεσολάβηση. Σε περίπτωση αποτυχίας της διαμεσολάβησης, αρμόδια για την επίλυση της διαφοράς είναι τα δικαστήρια της Αθήνας.
9. ΔΙΑΛΥΣΗ ΟΡΓΑΝΙΣΜΟΥ
Σε περίπτωση διαλύσεως του ΟΡΓΑΝΙΣΜΟΥ, η παρούσα σύμβαση θεωρείται ως καταγγελθείσα μετά την παρέλευση τριών μηνών από το χρόνο έκδοσης της απόφασης διάλυσης.

10. ΠΑΡΑΓΡΑΦΗ
Αξιώσεις του ΔΙΚΑΙΟΥΧΟΥ έναντι του ΟΡΓΑΝΙΣΜΟΥ παραγράφονται μετά την πάροδο δέκα (10) ετών από το τέλος του φορολογικού έτους εντός του οποίου εισπράχθηκαν.
11. ΑΜΟΙΒΑΙΟΤΗΣ
Η σύμβαση αυτή ισχύει για την Ελλάδα και το εξωτερικό. Ο ΟΡΓΑΝΙΣΜΟΣ δικαιούται να αναθέτει σε αλλοδαπούς οργανισμούς συλλογικής διαχείρισης τα δικαιώματα που του έχουν ανατεθεί για τη διαχείριση τους στο εξωτερικό.

Η σύμβαση υπογράφεται και από τα δύο συμβαλλόμενα μέρη, σε δυο αντίτυπα και στο ΔΙΚΑΙΟΥΧΟ παραδίδεται το ένα.

Αθήνα,…………………
ΟΙ ΣΥΜΒΑΛΛΟΜΕΝΟΙ

